Πρωτάθλημα καλαθοσφαίρισης Α1 εθνικής κατηγορίας γυναικών 2014-2015

Το **Πρωτάθλημα Ελλάδος Γυναικών της περιόδου 2014-15** αποτέλεσε τη 18η διοργάνωση από τη δημιουργία της Α1 Εθνικής Κατηγορίας. Διοργανώτρια αρχή ήταν η Ελληνική Ομοσπονδία Καλαθοσφαίρισης και οι ομάδες που διαγωνίστηκαν σε αυτό είχαν τη νομική μορφή ερασιτεχνικών σωματείων. Πρωταθλήτρια Ελλάδος για την περίοδο αυτή αναδείχθηκε η Α.Ε. Σουρμένων-Ελληνικού, το δεύτερο τρόπαιο στην ιστορία της ομάδας, που την ίδια χρονιά κατέκτησε επίσης και το Κύπελλο Ελλάδος.

## Συμμετέχοντες
Βάσει της προκήρυξης της διοργάνωσης, στη διεκδίκηση του Πρωταθλήματος Ελλάδος μπήκαν δέκα σύλλογοι καλαθοσφαίρισης.

Υπερασπιστής του προηγούμενου τίτλου είναι η Α.Ε. Σουρμένων-Ελληνικού, η οποία έχει παράλληλα κατακτήσει και το Κύπελλο Ελλάδος, ενώ από την Α2 Εθνική μόλις ανήλθαν η Τερψιθέα Γλυφάδας (Πρωταθλήτρια Νότου) και ο Παναθλητικός Συκεών (Πρωταθλητής Βορρά). Τον Ιούλιο του 2014 ανακοινώθηκε από την Ομοσπονδία η εθελοντική αποχώρηση από το Πρωτάθλημα του Άρη Θεσσαλονίκης, ομάδα που αντικαταστάθηκε από τον Ολυμπιακό Βόλου, ο οποίος εξασφάλισε την προτεραιότητα ανόδου στην κατηγορία μέσω διαδικασίας μπαράζ.

Η πλειοψηφία των ομάδων που αγωνίζονται στην Α1 Εθνική την περίοδο 2014-15 έχουν ως έδρα τα δύο μεγαλύτερα αστικά κέντρα της χώρας, Αθήνα και Θεσσαλονίκη, με εξαίρεση τον Ιπποκράτη με έδρα το νησί της Κω στα Δωδεκάνησα και τον Ολυμπιακό με έδρα την πόλη του Βόλου στη Μαγνησία.

Στη διάρκεια της χρονιάς καμία ομάδα δεν συμμετέχει για οικονομικούς λόγους σε κάποια ευρωπαϊκή διοργάνωση παρόλο που τουλάχιστον πέντε είχαν το δικαίωμα εφόσον το επιθυμούσαν και πληρούσαν κάποια ελάχιστα κριτήρια σε ό,τι αφορά την έδρα τους.

Οι ομάδες που συνθέτουν το δυναμικό της Α1 Εθνικής Κατηγορίας για την περίοδο 2014-15 είναι με αλφαβητική σειρά οι ακόλουθες:






;Σημειώσεις:

**α.**  Τον Νοέμβριο του 2014 ο Κώστας Κεραμιδάς παραιτήθηκε από την τεχνική ηγεσία του Αθηναϊκού, εφόσον δεν στάθηκε κατά τα λεγόμενά του δυνατό «να καθοδηγήσ[ει] την ομάδα με τον τρόπο που θέλ[ει]». Τη θέση του ανέλαβε λίγες μέρες αργότερα η Γιασεμί Σαμαντούρα, η οποία είχε καθοδηγήσει τον Παναθηναϊκό στην κατάκτηση του Πρωταθλήματος δύο χρόνια νωρίτερα.
**β.**  Στα μέσα Δεκεμβρίου η διοίκηση του Ιπποκράτη αποφάσισε την απομάκρυνση του προπονητή Μιχάλη Καπλανίδη μετά από ενάμιση χρόνο συνεργασίας. Τον διαδέχθηκε μέχρι το τέλος της χρονιάς ο μέχρι τότε βοηθός του και σκάουτερ της ομάδας, Γιάννης Παπούλης.
**γ.**  Στα τέλη Ιανουαρίου ανακοινώθηκε η λύση της συνεργασίας του προπονητή Αλέκου Δάγλα με τον Πρωτέα Βούλας, μετά από τέσσερα επιτυχημένα χρόνια. Το επαγγελματικό αυτό «διαζύγιο» ήταν φιλικό, με το Δάγλα να χαρακτηρίζει τη θητεία του ως «τα τέσσερα πιο όμορφα χρόνια της προπονητικής [του] καριέρας». Η ομάδα της Βούλας ανακοίνωσε ακολούθως την πρόσληψη του Γιάννη Κτιστάκη, ο οποίος το Σεπτέμβριο της ίδιας χρονιάς είχε προσληφθεί με την ιδιότητα του σκάουτερ από την Α.Ε.Κ.

## Κανονική Περίοδος (Α' Φάση)
Η Α' Φάση του Πρωταθλήματος (κανονική περίοδος) διεξήχθη από τις 8 Οκτωβρίου 2014 μέχρι τις 21 Φεβρουαρίου 2015. Τα σωματεία που συμμετέχουν θα αναμετρηθούν μεταξύ τους δύο φορές. Η κλήρωση για την κατάρτιση του προγράμματος έλαβε χώρα στις 25 Αυγούστου 2014 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:

### Αποτελέσματα

### Βαθμολογία
Μετά τη λήξη της κανονικής περιόδου επικεφαλής του βαθμολογικού πίνακα τέθηκε η Α.Ε. Σουρμένων-Ελληνικού με μόλις μία ήττα σε σύνολο 18 αγώνων. Οι έξι πρώτες ομάδες πέρασαν απευθείας στη φάση των Play-Offs, ενώ οι τέσσερις τελευταίες αναμετρήθηκαν μεταξύ τους σε αγώνες μπαράζ. Από τους τελευταίους προέκυψαν δύο ομάδες ενώθηκαν με τις άλλες στα Play-Offs και δύο ομάδες που υποβιβάστηκαν στην Α2 Εθνική Κατηγορία την επόμενη χρονιά.











### Ατομικές διακρίσεις
Οι κορυφαίες αθλήτριες σε εννιά βασικές στατιστικές κατηγορίες κατά τη λήξη της κανονικής περιόδου ήταν οι ακόλουθες:





## Play-Out (Β' Φάση)
Στη φάση των play-out συμμετείχαν οι ομάδες που κατετάγησαν στις θέσεις 7 έως 10 της βαθμολογικής κατάταξης, όπως διαμορφώθηκε μετά τη λήξη της κανονικής περιόδου. Συγκεκριμένα ο 7ος Π.Α.Ο.Κ. διασταυρώθηκε με το 10ο Παναθλητικό Συκεών και ο 8ος Αθηναϊκός με τον 9ο Ολυμπιακό Βόλου. Νικήτρια αναδείχθηκε η ομάδα εκείνη που πρώτη πέτυχε τρεις νίκες επί της αντιπάλου της στους μεταξύ τους αγώνες, μεταφέροντας τα αποτελέσματα της κανονικής περιόδου. Ο πρώτος αγώνας διεξήχθη στην έδρα της ομάδας που κατετάγη υψηλότερα και ο δεύτερος αγώνας στην έδρα της αντιπάλου της. Η διαδικασία ξεκίνησε στις 8 Μαρτίου και ολοκληρώθηκε στις 14 Μαρτίου 2014.

Ο Αθηναϊκός και ο Ολυμπιακός Βόλου είχαν αμφότεροι κερδίσει το εντός έδρας παιχνίδι τους κατά την κανονική περίοδο και συνεπώς χρειάζονταν τουλάχιστον δύο νίκες για να παραμείνουν στην κατηγορία. Η ομάδα του Βύρωνα ήταν αυτή που νίκησε σε δύο διαδοχικά ματς, στέλνοντας τις Βολιώτισσες στην Α2 Εθνική μετά από μια επεισοδιακή χρονιά στη μεγάλη κατηγορία. Ομοίως οι Π.Α.Ο.Κ. και Παναθλητικός Συκεών μοιράζοντας από ένα επιτυχημένο εντός έδρας αποτέλεσμα στη διάρκεια της κανονικής περιόδου. Ο Π.Α.Ο.Κ. ήταν τελικά αυτός που συμπλήρωσε δύο διαδοχικές νίκες, συνεχίζοντας στα Play-offs.

Οι ηττημένες ομάδες - Ολυμπιακός Βόλου και Παναθλητικός Συκεών - δεν αγωνίστηκαν κατόπιν μεταξύ τους, αλλά κατέλαβαν τις θέσεις 9 και 10 αντίστοιχα σύμφωνα με τη βαθμολογική τους θέση στην Α' Φάση. Οι θέσεις αυτές σήμαναν και τον υποβιβασμό τους στην Α2 Εθνική Κατηγορία την επόμενη χρονιά. Οι νικητές Αθηναϊκός και Π.Α.Ο.Κ. κέρδισαν τη συμμετοχή τους στα play-offs.



## Play-Offs
Στη φάση των play-offs συμμετείχαν οι ομάδες που κατετάγησαν στις θέσεις 1 έως 6 της βαθμολογικής κατάταξης, όπως διαμορφώθηκε μετά τη λήξη της κανονικής περιόδου. Επίσης οι δύο ομάδες που προκρίθηκαν (και εξασφάλισαν την παραμονή τους στην κατηγορία) μέσω της διαδικασίας των Play-Outs. Η διαδικασία ξεκίνησε  στις 22 Μαρτίου και ολοκληρώθηκε στις 8 Απριλίου. Χωρίστηκε σε δύο υπο-φάσεις / σειρές αγώνων. Μέσω αυτής οριστικοποιήθηκαν οι θέσεις 5-8 της τελικής βαθμολογίας και ξεχώρισαν οι ομάδες που αγωνίστηκαν στους μικρούς και μεγάλους τελικούς.

Νικήτρια της πρώτης υπο-φάσης (Β' Φάσης) αναδείχτηκε η ομάδα κάθε ζεύγους που πέτυχε πρώτη τρεις νίκες επί της αντιπάλου της, μεταφέροντας παράλληλα και τα αποτελέσματα των μεταξύ τους αγώνων κατά την κανονική περίοδο. Οι αγώνες διεξηχθησαν εναλλάξ στις έδρες των δύο ομάδων, με την ομάδα που κατετάγη σε υψηλότερη θέση κατά την κανονική περίοδο να έχει και το πλεονέκτημα έδρας.

Η Ένωση Σουρμένων-Ελληνικού (1η) διασταρώθηκε με την ομάδα του Αθηναϊκού (8η) απέναντι στην οποία μετέφερε ήδη δύο νίκες από την κανονική περίοδο. Χρειάστηκε μία ακόμη νίκη εντός έδρας με σκορ 75-54 για να προκριθεί στην επόμενη φάση. Ο Παναθηναϊκός (2ος) βρέθηκε αντιμέτωπος με τον Π.Α.Ο.Κ. (7ος) με την αθηναϊκή ομάδα να χρειάζεται μόλις μία νίκη για να προκριθεί. Το πέτυχε άμεσα με σκορ 73-57 περνώντας επιτυχώς στους Ημιτελικούς. Ο Πρωτέας Βούλας (3ος) κλήθηκε να ξεπεράσει το εμπόδιο της Τερψιθέας (6η) απέναντι στην οποία προηγούταν ήδη με δύο νίκες. Επικρατώντας άμεσα με 67-49 κέρδισε το εισιτήριο για την επόμενη φάση. Τέλος, η Αναγέννηση Νέου Ρυσίου (4η) αντιμετώπισε τον Ιπποκράτη Κω (5ος) με τις δύο ομάδες να μεταφέρουν από μία νίκη και μία ήττα από την κανονική περίοδο. Η πρόκριση κρίθηκε μετά από δύο παιχνίδια στα οποία επικράτησε η Αναγέννηση με σκορ 85-52 και 56-73 αντίστοιχα.

Στο σημείο αυτό, σε αντίθεση με την προηγούμενη χρονιά, οι θέσεις 5-8 των ηττημένων ομάδων καθορίστηκαν από τη βαθμολογική τους θέση από την κανονική περίοδο κι όχι με νέο γύρο παιχνιδιών μεταξύ τους. Η κατάταξη των ομάδων ήταν η ακόλουθη: Ιπποκράτης Κω (5), Τερψιθέα Γλυφάδας (6), Π.Α.Ο.Κ. (7) και Αθηναϊκός (8).

Στη δεύτερη υπο-φάση (Γ' Φάση) το σύστημα διεξαγωγής των αγώνων ήταν ίδιο με εκείνο της προηγούμενης σειράς. Οι νικήτριες ομάδες της Β' Φάσης αγωνίστηκαν μεταξύ τους για τη συμμετοχή στη σειρά των τελικών (έναντι των μικρών τελικών).

Το πρώτο ζευγάρι συνέθεσαν η Ένωση Σουρμένων-Ελληνικού και η Αναγέννηση Νέου Ρυσίου. Η πρώτη μετέφερε ήδη δύο νίκες από την κανονική περίοδο, έχοντας ανάγκη μόλις μία νίκη για περάσει στους τελικούς. Επικρατώντας αμέσως με 89-65 έκλεισε τη σειρά στο σημείο αυτό. Για το έτερο ζευγάρι, εκείνο του Παναθηναϊκού με τον Πρωτέα Βούλας, τα πράγματα ήταν πιο σύνθετα εφόσον αμφότεροι είχαν επικρατήσει εντός έδρας στην κανονική περίοδο. Η σειρά ξεκίνησε αναπάντεχα με εκτός έδρας νίκη του Πρωτέα με σκορ 49-61. Στο επόμενο παιχνίδι, ωστόσο, ο Πρωτέας δεν εξαργύρωσε την επιτυχία του αυτή εφόσον ηττήθηκε με τη σειρά του εντός έδρας με σκορ 50-61. Η σειρά κρίθηκε σε τρίτο παιχνίδι στο Κλειστό της Λεωφόρου όπου ο Παναθηναϊκός επικράτησε με σκορ 64-52.

## Τελικοί (Δ' Φάση)
Στην τέταρτη και τελευταία φάση του Πρωταθλήματος, οι ομάδες που πέρασαν επιτυχώς στην καλύτερη τετράδα αγωνίστηκαν στη σειρά των μικρών και μεγάλων τελικών. Οι αγώνες διεξήχθησαν από τις 19 Απριλίου έως τις 25 Απριλίου 2015. Νικήτρια της κάθε σειράς θεωρήθηκε η ομάδα που πρώτη συγκέντρωσε τρεις νίκες (έναντι τεσσάρων που ίσχυε την προηγούμενη χρονιά) επί της αντιπάλου της μεταφέροντας τις νίκες και ήττες της κανονικής περιόδου. Η νικήτρια των μεγάλων τελικών κατέκτησε και τον τίτλο του Πρωταθλητή Ελλάδος για το έτος 2014-15, ενώ οι επόμενες ομάδες θέτονται σε σειρά προτεραιότητας για έξοδο στα ευρωπαϊκά πρωταθλήματα σύμφωνα με τους κανονισμούς της FIBA Europe. (Αν και τα τελευταία χρόνια ελληνικές ομάδες απείχαν από τις ευρωπαϊκές διοργανώσεις λόγω του υψηλού κόστους συμμετοχής.)

Στη σειρά των μικρών τελικών βρέθηκαν αντιμέτωποι ο Πρωτέας Βούλας και η Α.Μ.Σ. Αναγέννηση Νέου Ρυσίου. Ο Πρωτέας Βούλας είχε πετύχει δύο νίκες ήδη από την κανονική περίοδο και χρειαζόταν μία ακόμη για να καταλάβει την τρίτη θέση. Ένα και μοναδικό παιχνίδι χρειάστηκε για να κλείσει η σειρά, στο οποίο και η ομάδα της Βούλας επικράτησε με σκορ 85-65.

Στη σειρά των τελικών, η Ένωση Σουρμένων-Ελληνικού επιβεβαίωσε την κυριαρχία της για τη χρονιά αυτή, ζευγαρώντας τα τρόπαιά της, εφόσον κατέκτησε και το Κύπελλο Ελλάδος. Στην κανονική περίοδο μετρούσε μία νίκη και μία ήττα απέναντι στον Παναθηναϊκό. Αξιοσημείωτα η ήττα αυτή ήταν και το μοναδικό αρνητικό αποτέλεσμά της μέχρι εκείνη τη στιγμή. Οι δύο ομάδες αναμετρήθηκαν αρχικά στο Κλειστό της Αργυρούπολης, όπου η Ένωση έκανε το πρώτο της βήμα για την κατάκτηση του δεύτερου συνεχόμενου νταμπλ της νικώντας με σκορ 71-46. Στο Κλειστό της Λεωφόρου ο Παναθηναϊκός ισοφάρισε τη σειρά με 60-56 αναβάλλοντας την ανάδειξη του τροπαιούχου. Στο τελευταίο παιχνίδι που διεξήχθη στην Αργυρούπολη, και με μεγάλη πρωταγωνίστρια την αρχηγό της, Ανθή Μπαλτά, η Ένωση Σουρμένων-Ελληνικού επικράτησε με σκορ 62-61 κατακτώντας τον τίτλο του Πρωταθλητή Ελλάδος για την περίοδο 2014-15.

## Διάγραμμα Β', Γ', Δ' Φάσεων




## Τελική Κατάταξη
Το Πρωτάθλημα Ελλάδος για την περίοδο 2014-15 κατέκτησε για δεύτερη συνεχόμενη χρονιά η Α.Ε. Σουρμένων-Ελληνικού. Αποτελεί και το δεύτερο τρόπαιο για το σύλλογο, ο οποίος την ίδια χρονιά κατέκτησε και το Κύπελλο Ελλάδος. Οι κυανόλευκες ολοκλήρωσαν ολόκληρη τη χρονιά με μόλις δύο ήττες, αμφότερες από τον Παναθηναϊκό.

Τον υποβιβασμό στην Α2 Εθνική γνώρισε ο Ολυμπιακός Βόλου. Η δεύτερη ομάδα που υποβιβάστηκε ως τελευταία της κατάταξης ήταν ο Παναθλητικός Σ.Φ. Συκεών, που αγωνιζόταν για πρώτη φορά στην ιστορία του στο κορυφαίο επίπεδο.

Θεωρητικά, μέχρι πέντε ομάδες που συμμετείχαν τη χρονιά αυτή στην Α1 Εθνική - με σειρά προτεραιότητας που ορίζει η θέση τους στην τελική κατάταξη - έχουν δικαίωμα συμμετοχής στο EuroCup Γυναικών της περιόδου 2015-16, από τη στιγμή που καταβάλουν ένα χρηματικό ποσό και που οι εγκαταστάσεις τους πληρούν κάποια ελάχιστα κριτήρια μεγέθους και ποιότητας.















## Σημειώσεις
### Αγωνιστικά
* Μετά την ολοκλήρωση του πρώτου γύρου, τρεις ομάδες ισοβαθμούσαν στην κορυφή: ο Πρωτέας, το Ελληνικό και ο Παναθηναϊκός με 17 βαθμούς έκαστη. Τον άτυπο τίτλο του Πρωταθλητή Χειμώνα από τα μεταξύ τους αποτελέσματα κέρδισε ο σύλλογος της Βούλας.
* Μετά την ολοκλήρωση της κανονικής περιόδου, η καλαθοσφαιρίστρια του Παναθηναϊκού Μονίκ Όλιβερ αναδείχτηκε πρώτη σκόρερ (390), πρώτη ριμπάουντερ (258) και πρώτη στην Αξιολόγηση (90,975). Επίσης βρέθηκε πρώτη στους πίνακες των κερδισμένων φάουλ (129), των εύστοχων βολών (120) και των εύστοχων διπόντων (135).
* Η εντός έδρα ήττα του Παναθηναϊκού από τον Πρωτέα Βούλας την 1η Απριλίου 2015 σταμάτησε το αήττητο που κρατούσαν οι Πράσινες από τις 4 Δεκεμβρίου 2011 (1267 ημέρες) όταν και είχαν χάσει από τον Αθηναϊκό με σκορ 77-43.

### Αναστάτωση στη ροή του Πρωταθλήματος
* Η πρεμιέρα του Πρωταθλήματος μετατέθηκε από τις 5 Οκτωβρίου στις 8 Οκτωβρίου καθώς το εν λόγω Σαββατοκύριακο δεν διεξήχθη καμία αθλητική δραστηριότητα στη χώρα σε ένδειξη πένθους για το θάνατο φιλάθλου σε αγώνα ποδοσφαίρου στην Κρήτη, που απεβίωσε αφού έπεσε θύμα ενδογηπεδικής βίας.
* Στην τελευταία αγωνιστική της κανονικής περιόδου η ομάδα του Παναθλητικού Συκέων επέλεξε να μην ταξιδέψει στο Βόλο για το παιχνίδι της με τον τοπικό Ολυμπιακό, με αποτέλεσμα αυτό να κατακυρωθεί με σκορ 20-0 υπέρ των ερυθρόλευκων. Σε επιστολή του προς τα Μ.Μ.Ε. ο προπονητής του Παναθλητικού Σίμος Συρόπουλος απέδωσε την απόφαση αυτή στην έλλειψη οικονομικών πόρων, αφήνοντας παράλληλα αιχμές για την αξιοπιστία του διαιτητή του αγώνα. Σε απάντηση της επιστολής ο Ολυμπιακός εξέδωσε με τη σειρά του καυστική ανακοίνωση.
* Στις αρχές Φεβρουαρίου ο Ολυμπιακός Βόλου κατέθεσε ένσταση αρχικά στην πρωτοβάθμια επιτροπή της Ε.Ο.Κ. και κατόπιν στο ΑΣΕΑΔ ζητώντας τον μηδενισμό του Π.Α.Ο.Κ. στο μεταξύ του παιχνίδι λόγω απουσίας γιατρού από το παιχνίδι. Την ποινή αυτή προέβλεπε εγκύκλιος της ίδιας της Ε.Ο.Κ., ενώ υπήρχε και δεδικασμένο την ίδια χρονιά με τον μηδενισμό της Σταυρούπολης (Α2 Βορρά) για τον ίδιο λόγο. Στην εκδίκαση, για την οποία ο δικηγόρος του Π.Α.Ο.Κ. δήλωσε ασθενής, την ομάδα της Θεσσαλονίκης εκπροσώπησε ο νομικός σύμβουλος της διοργανώτριας Ε.Ο.Κ. κάτι που προκάλεσε την έντονη αντίδραση των Βολιωτών. Καθώς η ανακοίνωση της απόφασης αναμενόταν μετά την ολοκλήρωση του Πρωταθλήματος, ο Ολυμπιακός Βόλου αιτήθηκε αναβολή της τελευταίας αγωνιστικής ώστε να μην χρειαστεί ακύρωση της βαθμολογίας και ενδεχόμενη αλλοίωση του τελικού αποτελέσματος σε περίπτωση δικαίωσης της ομάδας. Με κάποια καθυστέρηση η Ε.Ο.Κ. αποφάσισε την αναβολή της διαδικασίας των Play-Outs μέχρι την εκδίκαση της απόφασης. Τελικά το ΑΣΕΑΔ δικαίωσε τον Ολυμπιακό Βόλου στην προσφυγή του για τον αγώνα με τον Π.Α.Ο.Κ., ο οποίος μηδενίστηκε στο μεταξύ τους παιχνίδι με αποτέλεσμα να χρειαστεί να αγωνιστεί στα Play-Outs, αντικαθιστώντας την Τερψιθέα Γλυφάδας. Το ζήτημα δεν έκλεισε, ωστόσο, εκεί εφόσον ο Δικέφαλος κατέθεσε προσφυγή στο Συμβούλιο της Επικρατείας εναντίον της απόφασης του ΑΣΕΑΔ, ζητώντας ανάκλησης της απόφασης. Τελικά η ομάδα υποχώρησε καθώς δεν είχε κάτι άλλο να προσθέσει ως υπόμνημα.
* Μετά τον τελευταίο αγώνα της σειράς των Τελικών ο Παναθηναϊκός εξέφρασε έντονες διαμαρτυρίες για τη διατησία την οποία και κατηγόρησε για την οριακή απώλεια του Πρωταθλήματος με ένα πόντο διαφορά. Στη δε κλήρωση για την επόμενη χρονιά που έλαβε χώρα στα τέλη Αυγούστου, οι ιθύνοντες του Παναθηναϊκού αρνήθηκαν να παραλάβουν τα μετάλλιά τους για τη δεύτερη θέση σε ένδειξη διαμαρτυρίας.

### Οικονομικά προβλήματα
* Η Αναγέννηση Νέου Ρυσίου, αν και αγωνιστικά πραγματοποίησε τη σημαντικότερη πορεία της ιστορίας της (τετράδα στο Πρωτάθλημα, φιναλίστ στο Κύπελλο), υπέφερε από σοβαρότατα οικονομικά προβλήματα, αντιμετωπίζοντας τον κίνδυνο διακοπής της λειτουργίας της. Τελικά υποβιβάστηκε εθελοντικά στην Α2 Εθνική δημιουργώντας «πονοκεφάλους» αναφορικά με την αντικατάστασή της, εφόσον οι περισσότερες ομάδες της κατηγορίας αυτής δεν είχαν τη δυνατότητα να πραγματοποιήσουν τις απαραίτητες προετοιμασίες (από άποψη χρόνου αλλά και οικονομική). Τελικά τη θέση κάλυψε ο Άρης Πετρούπολης.
* Πρόβλημα επιβίωσης αντιμετώπισε και η Τερψιθέα Γλυφάδας η οποία βρέθηκε υπό διάλυση στο τέλος της περιόδου με τις παίκτριες να καταγγέλουν σοβαρή αδιαφορία της διοίκησης και παραμέληση των υποχρεώσεών της. Στο δε αγώνα μεταξύ του Πρωτέα Βούλας και της Τερψιθέας στα πλαίσια των Play-Offs, επειδή η ομάδα της Τερψιθέας μπορούσε να παρατάξει μόνο νεανίδες, για λόγους fair play το ίδιο έκανε και ο Πρωτέας (ο οποίος και νίκησε 67-49). Το καλοκαίρι η Τερψιθέα συνενώθηκε με την ομάδα της Αιξωνής, αφήνοντας ανοιχτό το ενδεχόμενο υποβιβασμού της στην Α' Κατηγορία της Ε.Σ.ΚΑ.Ν.Α. Τελικά μετά από αλλαγή διοίκησης αποφασίστηκε η οριστική παραμονή της ομάδας στην Α1 Εθνική.
* Στα πλαίσια των Play-offs η Αναγέννηση Νέου Ρυσίου και ο Ιπποκράτης Κω - σε συνεννόηση με την Ε.Ο.Κ. - διεξήγαγαν και τα δύο μεταξύ τους παιχνίδια στη Θεσσαλονίκη σε διάστημα δύο ημερών με τις ομάδες να μοιράζονται τα έξοδα. Ακολούθησε πόλεμος ανακοινώσεων μεταξύ των στελεχών της νησιώτικης ομάδας με εκατέρωθεν αιχμές. Στη διάρκεια του καλοκαιριού τέθηκε σοβαρό ενδεχόμενο διάσπασης του Ιπποκράτη ώστε να ενισχυθεί μόνο το ανδρικό τμήμα και να γίνει απορρόφηση του γυναικείου από άλλο σωματείο. Ωστόσο τελικά, μετά τη σύσταση νέου διοικητικού συμβουλίου, βρέθηκε η χρυσή τομή ώστε να υποστηριχτούν τόσο η ανδρική όσο και η γυναικεία ομάδα στην πορεία τους στις Εθνικές Κατηγορίες (Γ' Εθνική και Α1 Εθνική αντίστοιχα).

### Αναβίωση του Ολυμπιακού Πειραιώς
* Αναμφισβήτητα το σημαντικότερο γεγονός μετά την ολοκλήρωση του Πρωταθλήματος ήταν η απόφαση του Ολυμπιακού Πειραιώς να αναδημιουργήσει γυναικείο τμήμα καλαθοσφαίρισης. Η συμμετοχή της ομάδας απευθείας στην Α1 Εθνική την περίοδο 2015-16 στάθηκε δυνατή μετά από απορρόφηση της Πρωταθλήτριας Ένωσης Σουρμένων-Ελληνικού με πολλές από τις παίκτριες να αλλάζουν απλώς τα κυανόλευκα με τα χρώματα του Ολυμπιακού. Το γεγονός καλύφθηκε ευρέως από τον Τύπο καθώς θεωρείται πως θα αναζωογονήσει το - ελάχιστο ομολογουμένως - ενδιαφέρον του ελληνικού κοινού για το γυναικείο μπάσκετ και την προσέλκυση χορηγών και τηλεοπτικής κάλυψης.

## Παραπομπές


## Εξωτερικοί σύνδεσμοι

* «Βαθμολογίες & Προγράμματα Πρωταθλημάτων 2014-2015», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
* «Ειδική Προκήρυξη Πρωταθλήματος Α1 Εθνικής Κατηγορίας Γυναικών 2014-2015», έγγραφο στον επίσημο ιστότοπο της Ελληνικής Ομοσπονδίας Καλαθοσφαίρισης. 
* Ελληνικό - ΠΑΟ (3ος τελικός), φωτογραφικό υλικό.



Κατηγορία:Α1 εθνική κατηγορία καλαθοσφαίρισης γυναικών
Πρωταθλημα Ελλαδος Α1 Γυναικών 2014 2015
Πρωταθλημα Ελλαδος Α1 Γυναικών 2014 2015